અમારી શાળા ધ ન્યુ હાઈસ્કૂલમાં પણ શ્રીમંત-ગરીબ, રાય કે રંક, તમામ વિદ્યાર્થીઓ સાથે શિક્ષકો સમાન ભાવથી વર્તતા. મારી જોડે એક મિલમાલિકનો પુત્ર ભણતો. શિક્ષકો તેની સામે પક્ષપાતી નજરથી ક્યારેય જોતા નહિ. નંદુ-નંદકિશોર મારી જ પાટલી પર, મારી સાથે કેટલીય વાર બેસતો, પણ મને આંજવા માટે તેણે એવી માહિતી નહોતી આપી કે તે ફલાણી મિલના માલિકનો ચિરંજીવી છે – એક મિત્ર પાસેથી મને વર્ષના અંતે આ હકીકતની જાણ થઈ હતી.